text: বগুড়ায় ভার্চুয়াল আদালত বর্জনের ডাক | সংবাদ কণিকা
  বগুড়ায় ভার্চুয়াল আদালত বর্জন করার সিদ্ধান্ত নিয়েছে জেলা আইনজীবী সমিতি।
  এ পদ্ধতি সম্পর্কে আইনজীবীদের পর্যাপ্ত ধারণা না থাকায় বুধবার দুপুরে আইনজীবী সমিতির জরুরি এক সভায় এ সিদ্ধান্ত নেওয়া হয়।
  বগুড়া জেলা বারের সাধারণ সম্পাদক রফিকুল ইসলাম বলেন, "বগুড়া মূখ্য বিচারিক হাকিম
  মো. রবিউল আউয়াল ভার্চুয়াল উপস্থিতির মাধ্যমে আদালত চালানোর জন্য আজ ১০টায় চিঠি দেন। এ চিঠি পাওয়ার পর আমরা জরুরি বৈঠকে বসি।"
  ওই সভায় আইনজীবীরা ভার্চুয়াল পদ্ধতিতে আদালত না চালানোর দাবি করেন। প্রচলিত পদ্ধতিতেই আদালত চালানোর অনুরোধ করেন আইনজীবীরা বলে জানান তিনি।
  "বৈঠকে সে কারণেই ভার্চুয়াল আদালত বর্জনের সিদ্ধান্ত গ্রহণ করা হয়।"
  তিনি আরো বলেন, আমাদের ৯৫ ভাগ আইনজীবী অনলাইন পদ্ধতি বোঝেন না। এমন কি তারা মোবাইলে বার্তা পাঠানোও জানেন না। এ অবস্থায় ভার্চুয়াল আদালতে অংশগ্রহণ করা তাদের পক্ষে অসম্ভব।